 सोपोर दे बूमी इच सुरक्षा बलें दे दौं मासूम नौजुआनें मारे गे जिसदे परैंत होए दे बरोध प्रदर्शन दे बाद कर्फ्यू लग्गना, एह् सब विवादित कश्मीर इच मानवाधिकार हनन मामलें दी स्पश्ट मसाल ऐ।  लाह्‌के इच जिस चाल्ली कन्नै बिना कुसै उकसावे दे राश्ट्रीय राइफल दे जुआनें नौजुआनें उप्पर गोलियां चलाइयां ते बाद इच इसगी इनकाउंटर दा मामला करार दित्ता, एह् सब नमीं दिल्ली ते रिआसता इच उसदी कठपुतली बनी दी सरकार दियें दलीलें दे उलट ऐ ते साबत करदा ऐ जे रिआसता इच हालात सामान्य थमां मती दूर न।  विडम्बना एह् ऐ जे सत्ता इच बैठे दे पैह्‌लें दियें गलतियें थमां कोई बी सबक नेई लैना चाह्‌न्दे न ते लोकें गी दबाने दी नीति गी खतम करने गित्तै कोई सकारात्मक कदम नेई चुक्कना चाह्‌न्दे न।  पैह्‌लें बी इनें तरीकें दे कारण लोकें दे दिलें ते दमागें गी नेई जित्तेआ जाई सकेआ हा ते हुन बी इयां गै होआ करदा ऐ।  हाल इच गै होए दे चुनाएं इच मती गिनतरी इच लोकें दी हिस्सेदारी गी नमीं दिल्ली ने गलत तरीके कन्नै लैंदे होई उसगी एह् समझी लेआ जे उनें अजादी दे नारे कोला हताश होइयै यथास्थिति गी स्वीकार कीता ऐ ते ओह्‌दियें नीतियें गी मन्नी लैता ऐ।  हाल इच गै होए दे आंदोलन इस दावे दे खोखलेपन गी साबत करदे न।  अनुभव गलांदे न जे पोटा, टाडा, पीएसए ते एफएसपीए जनेह् सख्त कनून ते सेना दी भारी मजूदगी ना ते विवाद गी हल्ल करी सकदे न ते ना गै जनता दियें राजनीतिक मेदें ते जरूरतें गी पूरा करी सकदे न।  सशक्त सैन्य तरीके मते थमां मता खून बगाङन ते इस कन्नै मानवाधिकार हनन मलालें इच बी बढ़ौतरी होग।  प्रधानमंत्री मनमोहन सिंह बार बार एह् राग अलापै करदे न जे जम्मू कश्मीर दी स्थिति कन्नै निबबड़ने गित्तै मानवाधिकार हनन दे मामले इच जीरो टालरेंस अपनाना होग। 